15 jong mense van Baai na Duitsland op internasionale uitruilprogram | News24
15 jong mense van Baai na Duitsland op internasionale uitruilprogram
Dié jong mense woon die Verenigde Gereformeerde kerk van Suider-Afrika (VGK) Bloemendal se Skool by die Huis-winterskool by. Van links is Inge Welman, Jamie Brown, Elethu Mdodana, Lubabalo Vlakbok, Eon Louskieter en Ashlyn Hendricks. Welman, Brown, Louskieter en Hendricks is deel van ’n groep van 15 jong mense wat as deel van 'n uitruilprogram Duitsland toe gaan.FOTO: VERSKAF
ALTESAAM 15 jong mense van Port Elizabeth het verlede Woensdag na Duitsland vertrek as deel van die Let’s Make Ubuntu- internasionale uitruilprogram vir die jeug.
Die uitruilprogram word deur die Suider-Afrikaanse Ontwikkeling-, Navorsing- en Opleidingsinstituut (Sadrat-instituut) en die Jugendkulturarbeit e.V. Oldenburg (Jeug- en Kulturele Werk Oldenburg) en sy netwerk gefasiliteer en georganiseer.
Volgens Gerhard Lück, ’n programkoördineerder, is die 15 jong mense gekies uit vier projekte waarby Sadrat nou betrokke is.
Dit sluit in nege leerlinge van die Verenigende Gereformeerde kerk (VGK) Bloemendal se Skool by die Huis-winterskoolprojek, vier jong mense van die Masifunde-jeugdramagroepe in Walmer, een van die Alternatief tot Geweldprogram en ’n rasieleier van die Nelson Mandela-Universiteit (NMU) se kuns-en-kultuurdepartement.
Lück sê die uitruilprogram sal die twee groepe van 15 jong mense van Duitsland (Oldenburg) en Suid-Afrika (Nelson Mandelabaai) onderskeidelik in staat stel om ’n reis te begin waarin hul interafhanklikheid en waardering vir die mensdom bevorder sal word.
“Verder word hulle die geleentheid gebied om na ’n ander land meer as 9 000 km van hul huis te reis en daar te bly.
“Daar word verwag dat dit nie net hul wêreldbeskouing sal uitbrei nie, maar hulle ook van die globale mark bewus sal maak.”
Volgens hom is dans, drama, lewensvaardighede en opleiding in nie-gewelddadige kommunikasie die mediums wat gebruik sal word om jeugontwikkeling te fasiliteer.
Die uitsette sal ’n drama-en-dansproduksie wees wat die grondslag vir ’n geïntegreerde jeugontwikkelingsplan in die Nelson Mandelabaai-metro se noordelike gebiede sal vorm en na ander dele van die metro uitgebrei sal word.
Die program word grootliks deur die Duitse regering geborg en is die gevolg van ’n vyf jaar lange samewerkingsvennootskap, voorbereiding en finansieringsaansoeke.
Volgens Lück het die leerlinge elk R1 200 tot hierdie geleentheid bygedra.
“Ons is baie dank verskuldig aan die onderwysers en skoolhoofde van die onderskeie skole wat ons ondersteun het terwyl ons die leerlinge voorberei het om die geleentheid te benut,” sê hy.
Die 15 leerlinge van die JKA in Oldenburg, Duitsland, besoek Suid-Afrika in April 2018.